b"\n_START_ARTICLE_\nJulekalender\n_START_PARAGRAPH_\nEn julekalender er en kalender startende med 1. december og sluttende med 24. december \xe2\x80\x93 alts\xc3\xa5 juleaften._NEWLINE_Julekalenderen kommer oprindeligt fra Tyskland og best\xc3\xa5r traditionet af to stykker karton oven p\xc3\xa5 hinanden hvori der sk\xc3\xa6res eller prikkes huller til 24 l\xc3\xa5ger i den \xc3\xb8verste, s\xc3\xa5 man hver dag kan \xc3\xa5bne en l\xc3\xa5ge, og et gemt motiv tr\xc3\xa6der frem bag l\xc3\xa5gen. F.eks. DR og TV 2 udgiver en julekalender, der er en del af deres tv-julekalender hvor dagens l\xc3\xa5ge afsl\xc3\xb8rer et motiv til dagens afsnit. Overskuddet fra DR's kalender g\xc3\xa5r til b\xc3\xb8rn i fattige lande og overskuddet fra TV 2's kalender g\xc3\xa5r til Julem\xc3\xa6rkehjemmene i Danmark.\n_START_SECTION_\nAndre kalendertyper\n_START_PARAGRAPH_\nEn variant af julekalenderen er slikjulekalenderen, hvor der bag hver af de 24 l\xc3\xa5ger gemmer sig chokolade eller lignende._NEWLINE_Pakkekalenderen eller gavejulekalenderen er en kalender hvor der er en lille gave til hver af de 24 dage i julen. Det er ofte en delvist hjemmelavet kalender, hvor pakkerne er indk\xc3\xb8bt separat. En variant af denne kalender er adventskalenderen med en gave til hver s\xc3\xb8ndag i advent._NEWLINE_Skrabekalenderen er en kombination af skrabelodder og julekalender._NEWLINE_Efterh\xc3\xa5nden tilbyder en del online-fototjenester julekalendere, der er gjort personlige med kundens egne digitale billeder. Nogle af disse er ogs\xc3\xa5 fyldt med chokolade.\n_START_SECTION_\nJulekalendere i tv\n_START_PARAGRAPH_\nBegrebet julekalender findes ogs\xc3\xa5 i fjernsynet. Her betyder julekalender som oftest en tv-serie \xe2\x80\x93 best\xc3\xa5ende af 24 afsnit \xe2\x80\x93 hvor julen er et centralt tema. Hver dag i december op til juleaften sendes et afsnit. DR indledte det og det blev hurtigt en tradition i 1962 med kalenderen Historier fra hele verden. Traditionen var fra starten m\xc3\xa5lrettet mod b\xc3\xb8rn, og tv-serien blev underst\xc3\xb8ttet af en almindelig kalender, fra 1977 kaldet B\xc3\xb8rnenes U-landskalender, som kan k\xc3\xb8bes overalt. Navnet d\xc3\xa6kker over, at overskuddet fra salget af kalenderen g\xc3\xa5r til et humanit\xc3\xa6rt form\xc3\xa5l, oftest i form af et projekt i et U-land._NEWLINE_Fra 1990 satsede ogs\xc3\xa5 TV2 p\xc3\xa5 tv-kalendere. Desuden udvidede kanalen begrebet, idet man samme \xc3\xa5r lancerede den f\xc3\xb8rste egentlige voksen-julekalender, Jul i den gamle tr\xc3\xa6dem\xc3\xb8lle. Ogs\xc3\xa5 det blev en succes, som blev gentaget de f\xc3\xb8lgende \xc3\xa5r, selv om der skulle g\xc3\xa5 over ti \xc3\xa5r, inden DR bidrog med deres f\xc3\xb8rste voksen-julekalender._NEWLINE_En af de mere kendte julekalendere i Danmark er TV2's Alletiders Jul der blev vist i 1994. Denne kalender blev s\xc3\xa5 popul\xc3\xa6r at der i de efterf\xc3\xb8lgende \xc3\xa5r blev lavet 3 efterf\xc3\xb8lgere, samt en biograffilm, Pyrus p\xc3\xa5 pletten. TV2 viste i 2005 julekalenderen Jul I Valhal, som i 2007 blev fulgt op af filmen Guldhornene._NEWLINE_Derudover viste Kanal K\xc3\xb8benhavn omkring 1991 Jul i Postgaarden og Kuk i Julen._NEWLINE_I 2009 viste DR julekalenderen Pagten der blev rigeligt rost, og blev bel\xc3\xb8nnet med priser."